"เว็ลธ์เมจิก" เล็งคุยกลต.
“เว็ลธ์เมจิก” กุมขมับเปิดบัญชีกองทุนยุ่งยาก เล็งเจรจา ก.ล.ต.-สมาคมฯ ใช้แบบฟอร์มกลาง ช่วยลูกค้าสะดวกขึ้น
4 พ.ค. 2558

“เว็ลธ์เมจิก” กุมขมับเปิดบัญชีกองทุนยุ่งยาก เล็งเจรจา ก.ล.ต.-สมาคมฯ ใช้แบบฟอร์มกลาง ช่วยลูกค้าสะดวกขึ้น
นายสมเกียรติ ชินธรรมมิตร์ ประธานเจ้าหน้าที่บริหาร บริษัทหลักทรัพย์นายหน้าซื้อขายหน่วยลงทุน (บลน.) เว็ลธ์ เมจิก เปิดเผยว่า จากการให้บริการซื้อขายกองทุนผ่านระบบออนไลน์ พบว่า ขั้นตอนการเปิดบัญชีกับบริษัทหลักทรัพย์จัดการกองทุน (บลจ.) ค่อนข้างยุ่งยาก โดยเฉพาะเอกสารประกอบการเปิดบัญชี
“ถ้าต้องการเปิดบัญชีกับ 10 บลจ. ก็ต้องเตรียมเอกสารแบบเดียวกัน 10 ชุด เซ็นชื่อเอกสารทุกชุด และต้องส่งเอกสารทางไปรษณีย์ ซึ่งทั้งหมดจะใช้เวลาประมาณ 14 วัน เพราะฉะนั้นแทนที่จะทำให้การสมัครสะดวกกลับสร้างความยุ่งยากให้ลูกค้า” นายสมเกียรติ กล่าว
นายสมเกียรติ กล่าวอีกว่า ในเบื้องต้นมีแนวคิดที่จะนำปัญหานี้เข้าไปหารือกับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) และสมาคมบริษัทจัดการลงทุน เพื่อขอให้สร้างแบบฟอร์มการเปิดบัญชีที่เป็นรูปแบบเดียวกัน จากปัจจุบันที่แต่ละ บลจ.จะมีรูปแบบที่แตกต่างกันเพื่ออำนวยความสะดวกให้นักลงทุน
“ถ้าประเทศไทยจะเป็นเศรษฐกิจดิจิทัล ก็ต้องยอมรับเอกสารอิเล็กทรอนิกส์ก่อน ถ้าไม่แก้ปัญหาก้าวแรกก่อน ก้าวต่อไปก็คงจะเกิดขึ้นยาก ซึ่งเราก็รู้ว่ามันจะเกิดปัญหานี้ รู้ว่าการทำธุรกิจนี้ในเวลาที่ประเทศยังไม่พร้อมเป็นเรื่องยาก แต่ก็เสี่ยงที่จะเดินไปก่อน ไม่รอให้พร้อมแล้วจึงเริ่มทำ” นายสมเกียรติ กล่าว
อย่างไรก็ตาม นายสมเกียรติ ระบุว่า “สำหรับลูกค้าที่ซื้อกองทุนผ่าน WealthMagik Trading อาจจะยุ่งยากในตอนแรก แต่หลังจากเปิดบัญชีได้แล้วก็จะสะดวกมากขึ้น เพราะสามารถทำธุรกรรมต่างๆ กับ บลจ.กี่แห่งก็ได้ตามที่เปิดบัญชีไว้ตลอด 24 ชั่วโมง”
ปัจจุบัน บลน.เว็ลธ์ เมจิ เป็นนายหน้าซื้อขายหน่วยลงทุนให้กับ บลจ. 11 แห่ง และคาดว่าจะมีนักลงทุนซื้อหน่วยลงทุนคิดเป็นมูลค่าสินทรัพย์สุทธิ 700 ล้านบาท ภายในปีนี้
ทั้งนี้ มีผู้สนใจเข้ามาดูข้อมูลในเว็บไซต์ wealthmagik.com ประมาณ 20 ล้านเพจวิว และปีนี้ตั้งเป้าที่จะเพิ่มเป็น 40 ล้านเพจวิว มีสมาชิก 3 หมื่นคน แต่เปิดบัญชีกองทุนเพียง 830 คน มูลค่าสินทรัพย์สุทธิ 200 ล้านบาท
“ปีนี้เราอยากให้มีสมาชิกเพิ่มเป็น 5 หมื่นคน และเปิดบัญชีกองทุน 3,000 คน ซึ่งสิ่งที่เราจะทำต่อไปคือหาสาเหตุให้ได้ว่าทำไมลูกค้าที่สมัครเป็นสมาชิกแล้วถึงยังไม่เปิดบัญชีกองทุน และทำอย่างไรให้มาเปิดบัญชีซื้อขายกองทุน” นายสมเกียรติ กล่าว